Փաստաբան Արթուր Գրիգորյանը իր ֆեյսբուքյան էջում գրառում է կատարել, բարձրաձայնելով ոստիկանությունում տեղի ունեցող ապօրինությունները.«2018 թվականի օգոստոսի 14-ին Երևան քաղաքի ընդհանուր իրավասության դատարանը, նախագահությամբ Արտուշ Գաբրիելյանի, բավարարել է իմ և փաստաբան Արմեն Սողոմոնյանի բողոքը՝ Արայիկ Էդիկի Անտոնյանի ձերբակալումը ճանաչելով ոչ իրավաչափ և կարգադրելով նրա անհապաղ ազատ արձակումը: Նշված դատական ակտով նաև ըստ էության հաստատվել է, որ ՀՀ քննչական կոմիտեի Երևան քաղաքի վարչության Նոր-Նորք վարչական շրջանի քննչական բաժնի քննիչ Գևորգ Հովհաննիսյանի կողմից կատարվել են ՀՀ քրեական օրենսգրքի 308-րդ հոդվածով (պաշտոնեական լիազորությունները չարաշահելը) և 314-րդ հոդվածով (պաշտոնեական կեղծիք) նախատեսված հանցագործություններ: Հիշյալ քննիչը մեր պաշտպանյալին ձերբակալելու արձանագրության մեջ որպես նրան ձերբակալելու հիմք է նշել այն, թե «ականատես»-ը Արայիկ Անտոնյանին ուղղակիորեն մատնանշել է որպես հանցագործություն կատարողի, այն դեպքում, երբ նման փաստ օբյեկտիվ իրականության մեջ չի եղել: Ավելին՝ մեր բողոքի քննության ժամանակ քննիչը իբրև «ականատեսի մատնանշում» է ներկայացրել ինչ-որ մի անձի ցուցմունք, որը ստացվել է ձերբակալումից մոտ երկու ժամ անց և, որը նշված անձը վերջում հրաժարվել է ստորագրել՝ պահանջելով փաստաբան: Փաստաբանի ներկայանալուց հետո, երբ նշված անձը հրաժարվել է ցուցմունք տալ, նրան ձերբակալալ են, որպեսզի ստիպեն պնդել չստորագրված ցուցմունքը»,- գրել է Գրիգորյանը: